# Carl Doell

Carl Doell, escrit també com a Carl Döll (Saxònia, Alemanya, 25 de desembre de 1869 o de 1879 - Atlantic City, Nova Jersey, 1945) fou un músic violinista, concertino de l'Orquestra de Filadèlfia.

## Biografia

Havia estudiat a la prestigiosa Akademische Hochschule für Musik de Berlín. Va estudiar amb el violinista Joseph Joachim. Va guanyar la medalla Liszt per a violinistes i va ser concertino de l'Orquestra Winderstein de Leipzig. Segons una informació apareguda en diaris estatunidencs, a l'edat de 15 anys havia interpretat el Concert per a violí de Felix Mendelssohn davant Lluís II de Baviera.
Va emigrar als Estats Units d'Amèrica l'octubre de 1899, incorporant-se poc després com a professor de violí de l'Acadèmia de Música de Filadèlfia, sent l'altre professor de violí Howard Rattay i sota la direcció del pianista i compositor alemany Richard Zeckwer. El 4 de novembre de 1899 va participar en un concert de professors de l'Acadèmia, el 474è, al costat de la pianista Aimé Lachaume i de Richard Zeckwer, entre d'altres. El director d'orquestra alemany Fritz Scheel va escollir Carl Doell com a concertino de l'Orquestra de Filadèlfia en la temporada 1900-1901, càrrec que implicava també la direcció d'assajos en absència del director. Cal dir que l'orquestra estava formada exclusivament per homes. Després de deixar l'orquestra el 1901, Carl Doell va continuar exercint de professor a l'Acadèmia de Música de Filadèlfia, mentre participava en concerts de cambra i dels professors de l'Acadèmia.
Doell es va casar amb Ottilie Collins (1883-1952), natural de Maryland, quan ella tenia 19 anys i ell en tenia 34. Van tenir dos fills: Carl (1912-1989) i Paul. Doell va ser després músic i professor al municipi de Springfield, Pennsilvània (un suburbi de Filadèlfia), vivint amb Ottilie i el seu sogre Thomas Collins. El 1905, Carl Doell i Ottille s'havien traslladat a Atlantic City, Nova Jersey, una ciutat balneària on Carl va exercir de violinista.
El 1927 estava en actiu, participant en el quartet de corda Atlantic City, al costat de S. Ritz (violí), Vladimir Coonley (viola) i Marsden Brooks (violoncel). El 1934 continuava en actiu a la mateixa ciutat, participant en un concert de l'Atlantic City Crescendo Club.

## Referències

* ↑ Segons el cens de 1905 de Nova Jersey, on vivia amb la seva esposa Ottilie.
* ↑ Segons un llibre registre de 1942 on indicava haver nascut el 25 de desembre de 1879 i tenir doncs 63 anys.
* 1 2 474è concert de la Facultat de l'Acadèmia Musical de Filadèlfia. Philadelphia Public Ledger, Filadèlfia, Pennsilvània, 4 de novembre de 1899.
* ↑ «Philadelphia Musical Academy» (subscripció). The Philadelphia Inquirer, 24-08-1900, pàg. 16.
* ↑ «The Concert to be Given at the Grand Opera House on September 27th» (subscripció). The News Journal, 19-09-1900, pàg. 3.
* 1 2 «The Philadelphia Music Academy» (subscripció). The Philadelphia Times, 02-09-1899, pàg. 8.
* ↑ «The Galveston Concert». The Mornings News, 20-09-1900, pàg. 6.
* ↑ «Concert Yesterday Afternoon at The Lyric» (subscripció). The Allentown Leader, 28-12-1899, pàg. 1.
* ↑ «Anunci de l'Acadèmia Musical de Filadèlfia» (subscripció). The Philadelphia Iniquirer, 23-08-1899, pàg. 12.
* ↑ «Anunci de l'Acadèmia Musical de Filadèlfia» (subscripció). The Philadelphia Times, 31-10-1899, pàg. 5.
* ↑ «The New Orchestra» (subscripció). The Philadelphia Times, 07-10-1900, pàg. 30.
* ↑ «Philadelphia Orchestra» (subscripció). The Philadelphia Times, 28-10-1900, pàg. 16.
* ↑ Segons el cens de 1910 de la ciutat de Montgomery, Pennsilvània.
* ↑ Vladimir Coonley (1896-1967) era violista de l'Orquestra de Cleveland en aquella època.
* ↑ «Request Program Given at Shore» (subscripció). Courier-Post, 06-04-1934, pàg. 6 [Consulta: 26 febrer 2022].